作者:汪
標題:賀新郎
內容:夜對燈花語。且隨宜、果盤草草，兩三杯數。翠玉環中園五畝，自唱山歌自舞。況今夜、尊前無暑。何用食前須方丈，更後車、何用嬋娟女。這閒福，自心許。蓼花蘆葉紛江渚。有沙邊、寒蛩吟透，梧桐秋雨。羨甚滿堂金玉富，未可學人漁取。怕天也、未曾相與。豹遁蛟藏泉可濯，有鬼神、呵護盤之阻。鮮可食，膾銀縷。